Արմին Բաչինովիչ

Արմին Բաչինովիչ (սլովեն.՝ Armin Bačinovič, հոկտեմբերի 24, 1989(1989-10-24), Մարիբոր, ՀՍՖՀ), սլովենացի ֆուտբոլիստ, իտալական «Սամբենեդետեզե» ակումբի նախկին հենակետային կիսապաշտպան։ 2009-2013 թվականներին խաղացել է Սլովենիայի ազգային հավաքականում։


== Կարիերա ==
Արմին Բաչինովիչը կարիերան սկսել է «Ժելեզնիչար» ակումբում։ 2002 թվականին տեղափոխվել է տեղական մեկ այլ ակումբ՝ «Մարիբոր»։ 2007 թվականի հուլիսի 7-ին Բաչինովիչն իր նորամուտը նշել է թիմի հիմնական կազմում՝ Ինտերտոտոյի գավաթի «Հայդուկ» (Կուլա) ակումբի դեմ խաղում՝ խաղադաշտ մտնելով խաղի 78-րդ րոպեին։ Երկու շաբաթ անց նա նորամուտի խաղն է անցկացրել նաև Սլովենիայի առաջնությունում «Դրավայի» դեմ։ Նրա ակումբն այդ խաղում հաղթել է 3-1 հաշվով։ Նույն տարվա նոյեմբերի 25-ին Արմինն ակումբի կազմում խփել է առաջին գոլը՝ գրավելով նույն «Դրավայի» դարպասը։ Ընդհանուր առմամբ 2007/08 մրցաշրջանում Բաչինովիչն անցկացրել է 22 հանդիպում և օգնել է իր թիմին դուրս գալու երկրի գավաթի եզրափակիչ։ Հաջորդ տարի Արմինն անցկացրել է 29 խաղ և խփել 1 գնդակ «Ինտերբլոկ» ակումբի դարպասը։ Ակումբի հետ նա հաղթել է ազգային առաջնությունում և նվաճել երկրի Սուպերգավաթը։ 2009/10 մրցաշրջանում Բաչինովիչն առաջնությունում անցկացրել է 26 հանդիպում, 4 խաղ՝ Սլովենիայի գավաթի խաղարկությունում, որտեղ նրա ակումբը հաղթել է, ինչպես նաև 1 հանդիպում է անցկացրել ՈՒԵՖԱ Եվրոպայի Լիգայում։ 2010/2011 մրցաշրջանի սկզբին Արմինն անցկացրել է 3 հանդիպում առաջնությունում և 6 հանդիպում Եվրոպայի լիգայում։ Ընդհանուր առմամբ կիսապաշտպանը «Մարիբորի» կազմում անցկացրել է 94 հանդիպում և խփել 6 գոլ։
2010 թվականի օգոստոսի 28-ին Արմին Բաչինովիչը իր խաղընկերոջ՝ Յոսիպ Իլիչիչի հետ տեղափոխվել է իտալական «Պալերմո» ակումբ՝ կնքելով 5 տարվա պայմանագիր. տրանսֆերի գումարը կազմել է մոտ 500-800 հազար եվրո։ Սեպտեմբերի 12-ին նա թիմի կազմում իր նորամուտն է նշել «Բրեշիայի» դեմ խաղում՝ 58-րդ րոպեին փոխարինելով Ֆաբիո Լիվերանիին։ Հոկտեմբերի 17-ին Արմինը խփել է ակումբում իր առաջին գոլը՝ գրավելով «Բոլոնիայի» դարպասը։ Նոյեմբերին Բաչինովիչով հետաքրքրվել են անգլիական «Չելսին», «Մանչեսթեր Յունայթեդը» և «Լիվերպուլը»։ Ընդհանուր առմամբ առաջին մրցաշրջանում թիմում Արմինը Սերիա A-ում անցկացրել է 33 հանդիպում և դարձել 2 գոլի հեղինակ։ Հունիսին նա երկարաձգել է պայմանագիրը «Պալերմոյի» հետ մինչև 2016 թվականը։
2012/13 մրցաշրջանում Արմինը վարձավճարով հանդես է եկել Սերիա B-ի «Հելլաս Վերոնա» թիմում, որի կազմում մասնակցել է 17 խաղի և խփել մեկ գոլ։
2014 թվականի օգոստոսի 21-ին Բաչինովիչը միացել է Սերիա B-ի «Վիրտուս Լանչանո» ակումբին։
2016 թվականի օգոստոսի 16-ին Արմինը տեղափոխվել է Իտալիայի Սերիա C-ում հանդես եկող «Տեռնանա» ակումբ, իսկ հաջորդ տարվա հունվարին՝ նույն լիգայի «Սամբենեդետեզե» ակումբ, որտեղ էլ 2018 թվականի հուլիսին ավարտել է խաղացողի կարիերան։


== Միջազգային կարիերա ==
2009 թվականի օգոստոսի 12-ին Արմին Բաչինովիչը Սլովենիայի հավաքականի կազմում նորամուտը նշել է Աշխարհի 2010 թվականի առաջնության ընտրական խաղում Սան Մարինոյի դեմ խաղում՝ հանդիպման 74-րդ րոպեին փոխարինելով Ալեքսանդր Ռադոսավլևիչին։ Հավաքականում մինչև 2013 թվականն ընդհանուր առմամբ անցկացրել է 13 հանդիպում։


== Նվաճումներ ==
Սլովենիայի չեմպիոն՝ 2008/09
Սլովենիայի Սուպերգավաթակիր՝ 2009
Սլովենիայի գավաթակիր՝ 2009/10


== Ծանոթագրություններ ==


== Արտաքին հղումներ ==
Ֆուտբոլիստի էջը National Football Teams կայքում(անգլ.)
Պրոֆիլը aic.football.it կայքում
Պրոֆիլը transfermarkt.com կայքում(անգլ.)
Ֆուտբոլիստի էջը soccerway.com կայքում(անգլ.)
Պրոֆիլը prvaliga.si-ում
Պրոֆիլը nzs.si-ում
Պրոֆիլը gazzetta.it-ում